
**** **Nasjonal ordning for reduksjon i foreldrebetaling**

Foreldre med barn i barnehagen skal ikke betale mer enn maksprisen for en barnehageplass. I tillegg er det flere moderasjonsordninger hvis du har lav inntekt.

Makspris for foreldrebetaling er fra 1. januar 2021 kroner 3 230.

Dette innebærer at alle som har lavere brutto husholdningsinntekt enn kroner 592 200 per år kan søke om redusert foreldrebetaling.

I tillegg har alle to, tre, fire – og femåringer i husholdninger med bruttoinntekt på under kroner 583 650 per år rett på gratis kjernetid 20 timer per uke. Dette gjelder også barn med utsatt skolestart.

Ordningen er regulert i forskrift om foreldrebetaling i barnehager. Målet med forskriftsendringene er å innføre en bedre sosial profil på foreldrebetalingen i barnehage, og legge til rette for at flere får benytte tilbudet om barnehageplass gjennom å senke prisen for familier med lav inntekt.

Det er kommunen som barnehagemyndighet som har ansvar for ordningen, men endringene i forskriften omfatter både kommunale og ikke-kommunale barnehager.

**Hvordan søke?**

Det søkes elektronisk til Saltdal kommune, på eget skjema som finnes på kommunens hjemmeside.

**Hva slags dokumentasjon må leveres med søknaden?**

**Skattemeldingene** skal legges ved søknaden som dokumentasjon. Skattemeldingen vil normalt inneholde de fleste skattepliktige kapital - og personinntekter. Dersom noe ikke er registrert på skattemeldingen av skattepliktige person – eller kapitalinntekt, er søker pliktig å opplyse om det ved søknad.

Dersom noen ikke kan legge fram skattemelding, for eksempel som følge av kort botid i landet, kan søker legge fram annen dokumentasjon for inntekt. Kommunen må foreta en skjønnsmessig vurdering av hva de skal be om som dokumentasjon og hvordan de skal beregne foreldrebetalingen i slike tilfeller.

**Hva hvis inntekten er endret fra foregående år?**

Søker kan legge fram annen dokumentasjon for inntekt, eller søke underveis i året dersom det er en vesentlig og varig endring i inntekten til husholdningen. For eksempel store inntektstap som følge av langtidsarbeidsledighet, endring i husholdningens sammensetning eller lignende.

**Må alle søke reduksjon fra nytt barnehageår?**

Som hovedregel gjelder søknaden for ett barnehageår av gangen.

Redusert foreldrebetaling trer i kraft måneden etter at søknaden med alle vedlegg er mottatt. Dersom søknaden skal bli behandlet og tre i kraft til nytt barnehageår, **må søknaden være** **levert innen 1. juni.**

Søknaden gjelder for inneværende barnehageår (til 15. august).

For nærmere informasjon kontakt rådgiver Ann-Elin Aaslid Edvardsen.

ann.elin.edvardsen@saltdal.kommune.no

Tlf. 75 68 20 92